Este vorba despre primarul comunei Dobrovăţ Cătălin Martinuş, primarul localităţii Gropniţa, Ionel Oneagă şi de viceprimarul comunei Lespezi Lucian Marcu. Potrivit PSD Iaşi, cei trei reprezentanţi ai administraţiei locale au decis să susţină valorile social-democrate şi să candideze din partea PSD la alegerile locale viitoare.
Totodată, PSD Iaşi anunţă că toţi cei 17 consilieri locali liberali din localităţile Dobrovăţ şi Gropniţa se vor înscrie în PSD.
"Mă bucură venirea colegilor noştri primari de la Dobrovăţ şi Gropniţa, dar şi a tânărului viceprimar al comunei Lespezi. Sunt oameni apreciaţi în comunitate, cu proiecte şi investiţii importante atrase la nivel local. Mesajul meu pentru toţi primarii este unul foarte simplu. Cele mai mari investiţii din judeţul Iaşi s-au făcut în perioada administraţiilor social-democrate. Judeţul are nevoie de finanţări în toate domeniile, de strategii pe termen mediu şi lung, în care să existe predictibilitate şi coerenţă", a declarat preşedintele PSD Iaşi, Bogdan Cojocaru.
De asemenea, PSD Iaşi susţine că vor veni în partid în următoarea perioadă şi alţi administratori de comunităţi locale din judeţ.
Pe 18 februarie, PSD Iaşi anunţa că primarul PMP de la Gorban şi edilul USR de la Mirceşti vor candida pe listele social-democraţilor.
Filiala ieşeană a PNL a precizat cu câteva zile în urmă că nu va face alianţe cu PSD la alegerile locale în judeţul Iaşi, ţinta partidului fiind să câştige Primăria Iaşi, şefia Consiliului Judeţean, precum şi 60 de mandate de primari în cele 98 de localităţi ale judeţului.